LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL LIETUVOS ŽEMĖS ŪKIO EKSPORTO SKATINIMO PATARĖJŲ TARYBOS NUOSTATŲ PATVIRTINIMO

2021 m. balandžio 14 d. Nr. 3D-238

Vilnius

Atsižvelgdamas į Lietuvos Respublikos žemės ūkio ministerijos darbo reglamento, patvirtinto Lietuvos Respublikos žemės ūkio ministro 2008 m. gruodžio 3 d. įsakymu Nr. 3D-658 „Dėl Lietuvos Respublikos žemės ūkio ministerijos darbo reglamento patvirtinimo“, 11 punktą,

t v i r t i n u Lietuvos žemės ūkio eksporto skatinimo patarėjų tarybos nuostatus (pridedama).

Žemės ūkio ministras	Kęstutis Navickas

PATVIRTINTA

Lietuvos Respublikos žemės ūkio ministro

2021 m. balandžio 14 d. įsakymu Nr. 3D-238

LIETUVOS ŽEmės ūkio EKSPORTO SKATINIMO PATARĖJŲ TARYBOS NUOSTATAI

I skyrius

BENDROSIOS NUOSTATOS

1. Lietuvos žemės ūkio eksporto skatinimo patarėjų tarybos nuostatai (toliau – Nuostatai) reglamentuoja Lietuvos žemės ūkio eksporto skatinimo patarėjų tarybos (toliau – Taryba) uždavinius ir funkcijas, Tarybos sudėtį, Tarybos narių teises ir pareigas, Tarybos darbo organizavimą.

2. Taryba savo veikloje vadovaujasi skaidrumo, nešališkumo, teisingumo, sąžiningumo, protingumo ir konfidencialumo principais, taip pat Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos tarptautinėmis sutartimis, kitais teisės aktais ir šiais nuostatais.

II skyrius

TARYBOS UŽDAVINys IR FUNKCIJOS

3. Tarybos uždavinys – patariamaisiais sprendimais prisidėti prie ilgalaikės, tęstinės bei tvarios lietuviškos kilmės žemės ūkio ir maisto produktų, kaip socioekonomiškai svarbios ūkinės vertės kūrimo srities, politikos formavimo ir įgyvendinimo. Tarybos funkcijos – teikti Lietuvos Respublikos žemės ūkio ministrui ir pagal poreikį kitoms institucijoms siūlymus ir rekomendacijas dėl šių klausimų:

3.1. lietuviškos kilmės žemės ūkio ir maisto produktų gamybos vystymo, plėtros programų, valstybinio finansavimo prioritetų ir šaltinių;

3.2. aukštesnės pridėtinės vertės maisto produktų eksporto plėtojimo ir diversifikavimo pagal prioritetines rinkas;

3.3. lietuviškos kilmės produktų prekės ženklo kūrimo, skatinimo ir plėtojimo;

3.4. Lietuvos žemės ūkio ir maisto produktų konkurencingumo stiprinimo;

3.5. Lietuvos žemės ūkio produktų propagavimo šalyje ir pristatymo užsienio rinkose;

3.6. Lietuvos žemės ūkio ir maisto pramonės produktų pristatymo tarptautinėse parodose;

3.7. žemės ūkio ir maisto produktų eksporto sritį reglamentuojančių teisės aktų rengimo ir (ar) tobulinimo;

3.8. Lietuvos ekonominės diplomatijos priemonių bei diplomatinio atstovavimo tinklo plėtros;

3.9. „žaliojo kurso“ įgyvendinimo;

3.10. kitais žemės ūkio srities klausimais, kuriuos žemės ūkio ministras pateikia Tarybai svarstyti.

III skyrius

TARYBOS SUDĖTIS, TEISĖS IR PAREIGOS

4. Tarybą sudaro:

4.1. po du atstovus iš Žemės ūkio ministerijos, Lietuvos mėsos perdirbėjų asociacijos, Lietuvos grūdų perdirbėjų ir prekybininkų asociacijos, Lietuvos maisto eksportuotojų asociacijos (LitMEA) ir Lietuvos pienininkų asociacijos „Pieno centras“;

4.2. po vieną atstovą iš Užsienio reikalų ministerijos, LR Vyriausybės kanceliarijos, Valstybinės maisto ir veterinarijos tarnybos ir VšĮ Kaimo verslo ir rinkų plėtros agentūros;

4.3. po vieną atstovą iš dviejų didžiausią lietuviškos kilmės aukštos pridėtinės vertės galutinio vartojimo maisto produktų eksportą (pagal vertę) vykdančių įmonių: didžiausią eksportą vykdanti Lietuvos pieno perdirbimo įmonė ir Lietuvos ekologiškų produktų gamintoja. Įmonių eksporto vertė vertinama pagal Statistikos departamento oficialius duomenis.

5. Tarybos nariai turi būti nepriekaištingos reputacijos ir nešališki. Prieš pirmąjį posėdį Tarybos nariai privalo pasirašyti Lietuvos žemės ūkio eksporto skatinimo patarėjų tarybos nario nešališkumo deklaraciją ( priedas).

6. Tarybos sudėtis 3 metų laikotarpiui (toliau – kadencija) tvirtinama žemės ūkio ministro įsakymu. Nuostatų 4.3 papunktyje nurodyti atstovai skiriami vienerių metų laikotarpiui, kuriam pasibaigus iš naujo peržiūrimos įmonės, atitinkančios didžiausių eksportuotojų statusą pagal Statistikos departamento oficialiuosius duomenis.

7. Nepasibaigus kadencijai, Tarybos nario veikla Taryboje pasibaigia, kai jis atsistatydina savo noru ar Tarybos narį atšaukia jį delegavęs juridinis asmuo.

8. Jeigu Tarybos narys (-iai) keičiamas (-i) nepasibaigus Tarybos kadencijai, naujas (-i) Tarybos narys (-iai) skiriamas (-i) likusiam Tarybos kadencijos laikui.

9. Tarybos nariai turi teisę:

9.1. teikti Tarybos pirmininkui pasiūlymus dėl Tarybos posėdžio sušaukimo ir posėdžio darbotvarkės sudarymo;

9.2. siūlyti Tarybos posėdyje svarstytinus klausimus;

9.3. siūlyti Tarybai į Tarybos posėdį kviesti asmenis ar ekspertus, pagal kompetenciją galinčius pateikti kompetentingą nuomonę ar paaiškinimus posėdžio metu svarstomais klausimais;

9.4. susipažinti su nagrinėti pateiktais dokumentais;

9.5. reikšti pastabas ir teikti pasiūlymus ir (ar) paklausimus Tarybos pirmininkui Taryboje nagrinėjamais klausimais;

9.6. negalėdami dalyvauti Tarybos posėdyje, raštu pateikti nuomonę apie svarstomą (-us) klausimą (-us). Raštu pateikta nuomonė pridedama prie posėdžio protokolo, tačiau Tarybai balsuojant, į balsų skaičių neįskaičiuojama;

9.7. teikti pasiūlymus Tarybos pirmininkui dėl Tarybos veiklos tobulinimo;

9.8. teikti pastabas dėl Tarybos posėdžių protokolų;

9.9. gauti iš Žemės ūkio ministerijos ir jai pavaldžių įstaigų informaciją, kurios reikia Tarybos veiklai ir kuri būtina kvalifikuotiems siūlymams ir rekomendacijoms parengti.

10. Tarybos narių pareigos:

10.1. veikti sąžiningai ir atsakingai;

10.2. nenaudoti informacijos, gautos vykdant Tarybos nario pareigas, savo asmeninei naudai ar trečiųjų asmenų naudai;

10.3. pasirengti posėdžiams ir dalyvauti juose, derinti Tarybos protokolus;

10.4. laiku vykdyti Tarybos pirmininko pavedimus.

IV skyrius

TARYBOS DARBO ORGANIZAVIMAS

11. Tarybai pirmininkauja žemės ūkio ministro paskirtas viceministras.

12. Tarybos veiklos forma yra posėdžiai, kurie ministerijoje gali vykti bendra tvarka (tiesioginio kontakto būdu) arba nuotoliniu būdu.

13. Tarybos pirmininkas pirmininkauja Tarybos posėdžiuose ir atstovauja Tarybai valstybės institucijose, kitose įstaigose, įmonėse ir organizacijose.

14. Tarybos pirmininko nesant arba jam laikinai negalint atlikti dalies ar visų funkcijų, Tarybos pirmininko funkcijas atlieka Tarybos pirmininko pavaduotojas.

15. Tarybos posėdžiai vyksta ne rečiau kaip 2 kartus per metus. Pirmąjį Tarybos posėdį sušaukia žemės ūkio ministras ne vėliau kaip per 20 darbo dienų nuo Tarybos sudėties patvirtinimo. Neeilinis posėdis gali būti sušauktas Tarybos pirmininko iniciatyva arba 2/3 Tarybos narių reikalavimu.

16. Tarybos nariai apie planuojamą posėdžio datą informuojami elektroniniu paštu ne vėliau kaip prieš 10 darbo dienų iki posėdžio. Ne vėliau kaip prieš 3 darbo dienas iki posėdžio Tarybos nariams pateikiama posėdžio darbotvarkė ir kita Tarybos sprendimams priimti reikalinga medžiaga.

17. Prireikus svarstyti klausimus skubos tvarka, nesant galimybės surengti Tarybos posėdžio, sprendimai gali būti priimami remiantis Tarybos narių rašytinės apklausos arba apklausos elektroniniu paštu rezultatais.

18. Tarybos posėdis laikomas įvykusiu, jei jame dalyvauja ne mažiau kaip pusė Tarybos narių, įskaitant ir Tarybos pirmininką.

19. Tarybos sprendimai priimami atviru balsavimu posėdyje dalyvavusių Tarybos narių balsų dauguma. Tarybos nariai balsuoja „už“ arba „prieš“. Susilaikyti negalima. Jeigu balsai pasiskirsto po lygiai, lemia posėdžio pirmininko balsas.

20. Jeigu yra pagrindo manyti, kad Tarybos nario dalyvavimas svarstant ar balsuojant dėl tam tikrų klausimų sukels interesų konfliktą, Tarybos narys turi nusišalinti nuo sprendimo priėmimo procedūros. Apie Tarybos nario nusišalinimą pažymima protokole. Jeigu Tarybos narys atsisako nusišalinti, dėl jo nušalinimo balsuojama Nuostatų 19 punkte nustatyta tvarka. Tarybos narys balsavime dėl jo nušalinimo nedalyvauja.

21. Tarybos posėdžiai protokoluojami. Protokolą pasirašo Tarybos pirmininkas ir sekretorius. Tarybos posėdžio protokole nurodoma:

21.1. posėdžio data;

21.2. protokolo eilės numeris;

21.3. posėdžio pradžios ir pabaigos laikas;

21.4. posėdžiui pirmininkavęs asmuo, sekretorius, posėdyje dalyvavę Tarybos nariai ir kiti asmenys;

21.5. posėdžio darbotvarkė;

21.6. kiekvieno posėdžio darbotvarkės klausimo svarstymo aprašymas;

21.7. balsavimui pateikti klausimai, balsavimo rezultatai, atsižvelgiant į balsavimo rezultatus priimti sprendimai;

21.8. prireikus kita informacija.

22. Tarybos posėdžiams organizuoti, rengti ir jiems protokoluoti, kitai dokumentacijai tvarkyti žemės ūkio ministras skiria sekretorių, kuris nėra Tarybos narys.

23. Tarybos sekretorius per 5 darbo dienas po posėdžio parengia Tarybos protokolo projektą ir išsiunčia jį elektroniniu paštu derinti visiems Tarybos nariams.

24. Tarybos nariai per 3 darbo dienas nuo protokolo projekto gavimo dienos Tarybos sekretoriui ir Tarybos pirmininkui gali pateikti pastabų dėl protokolo projekto. Jei Tarybos narys elektroniniu paštu nepateikia pastabų, laikoma, kad Tarybos narys pastabų neturi.

25. Sprendimus dėl protokolo projekto koregavimo pagal gautas Tarybos narių pastabas priima Tarybos pirmininkas.

26. Tarybos pirmininkas ir Tarybos sekretorius, gavę Tarybos narių pastabas dėl protokolo projekto, pasirašo protokolą per 5 darbo dienas.

V skyrius

Baigiamosios nuostatos

27. Žemės ūkio ministerija techniškai ir ūkiškai aptarnauja Tarybą.

28. Tarybos veiklos dokumentai (posėdžių protokolai, susirašinėjimo medžiaga, kiti dokumentai) saugomi Žemės ūkio ministerijoje Lietuvos Respublikos dokumentų ir archyvų įstatymo nustatyta tvarka.

_________________________

PATVIRTINTA

Lietuvos Respublikos žemės ūkio ministro

2021 m. balandžio 14 d. įsakymu Nr. 3D-238

lietuvos žemės ūkio eksporto skatinimo patarėjų tarybos nario nešališkumo DEKLARACIJA

__________________________________

(vardas, pavardė)

__________________________________

(institucijos pavadinimas)

__________________________________

(asmens pareigybės pavadinimas)

2021 m. __________________d. Nr.______

Vilnius

Aš, Lietuvos žemės ūkio eksporto skatinimo patarėjų tarybos (toliau –Tarybos) narys:

1.	pasižadu objektyviai, dalykiškai, be išankstinio nusistatymo, vadovaudamasis įstatymų viršenybės, lygiateisiškumo, atsakomybės už priimtus sprendimus, nesavanaudiškumo, nešališkumo, skaidrumo bei kitais Lietuvos Respublikos teisės aktų nustatytais principais, atlikti savo pareigas;

2.	pažymiu, kad kiek man žinoma, nėra jokių ankstesnių ar dabartinių faktų ar aplinkybių, kurie leistų abejoti mano nešališkumu;

3.	jei paaiškėtų, jog interesų konfliktas egzistuoja arba yra galimybė jam atsirasti, pasižadu raštu apie tai informuoti savo Tarybos pirmininką ir (ar) Tarybos pirmininko pavaduotoją ir nusišalinti nuo dalyvavimo konkrečioje procedūroje;

4.	pasižadu savo arba asmenų, susijusių su manimi artimos giminystės ar svainystės ryšiais, privačių interesų naudai nesinaudoti ir neleisti naudotis informacija, kurią įgijau dalyvaudamas Tarybos veikloje.

Esu informuotas, kad pažeidęs šią deklaraciją, turėsiu atsakyti už savo veiklą pagal Lietuvos Respublikos teisės aktus.

_______________	_____________________

(parašas )	(vardas ir pavardė)